
Moja nana je stara i bolesna. Dugi niz godina ima šećer, slabo vidi i zaboravlja. U mladosti je klanjala, ali kasnije nije. Sad opet ima želju da nastavi klanjati, ali zbog bolesti, oboljenja nogu, nije u stanju pregibati se. Mnogo toga je zaboravila što se treba učiti u namazu, a sada joj je teško upamtiti, pa vas molim da mi odgovorite da li ona smije klanjati sa ovim što zna, odnosno šta mora znati da bi klanjala, i ako je moguće da mi pošaljete slike kako se klanja sjedeći ili da mi objasnite riječima kako se klanja sjedeći? Neka vas Allah, dž.š., nagradi!


* 
* 
* 
* 
* 
* 
* 

 
Namaz stare osobe, demencija, zaborav

Molim Uzvišenog Allaha da izliječi vašu nanu i da joj podari svako zdravlje i veselje. Ukoliko je vaša nana u potpunosti senilna osoba ili u određenom vremenskom periodu, ona uopćeno nije dužna da klanja ili u vremenu u kojem je zadesi senilnost i nije dužna naklanjati propuštene namaze u vrijeme senilnosti, jer na senilnu osobu odnosi se isti ***[propis](https://pitajucene.com/search/Propis/questions/ "Pretraži pitanja o propisima")*** kao i na maloumnu osobu od koje je pero podignuto, jer je razum uvjet obaveznosti izvršavanja šerijatskih propisa.


U slučaju da je vašu nanu zadesio zaborav koji nije senilnost i koji je posljedica starosti, ona je dužna da klanja shodno svom stanju i zdravlju. Vaša nana sjest će okrenuta prema Kibli (nakon što uzme ***[abdest](https://pitajucene.com/search/Abdest/questions/ "Pretraži pitanja o abdestu")*** i očisti svoje tijelo, odijelo i mjesto gdje će klanjati) i klanjat će i učiti kao da klanja stojeći, s tim što će sjediti umjesto stajanja, i pregibat će se na ruku`u kao i uobičajeno ako može, a ako ne može, onda koliko može, a isto tako sedždu će, ako može, činiti licem, a ako ne može, onda će se pregibati koliko može, s tim da ruku’ bude viši od sedžde, tj. da napravi razliku između njih.


Donosit će tekbire na mjestima na kojim se inače donose, uči će Fatihu i kraće sure na prvom i drugom rekatu, a samo Fatihu na trećem i četvrtom rekatu. Također će izgovarati ‘’Semiallahu limen hamideh’’ prilikom dizanja za ruku`a, ‘’Subhane rabijel-azim’’ na ruku`u , a ‘’Subhane rabijel-e`ala’’ na sedždi, ‘’rabigfirli’’ izmedu dvije sedžde i ‘’etehijatu’’ na tešehhudu i mislim, ako Bog da, da se to može zapamtiti, a ako ne mogne to zapamtiti, javite se pa ćemo pojasniti šta treba učiti. Slike klanjanja u sjedećem stavu možete potražiti na internetu. I važno je napomenuti da musliman mora obavezno klanjati shodno svome stanju i da ne smije ostavljati ***[namaz](https://pitajucene.com/search/Namaz/questions/ "Pretraži pitanja o namazu")*** izuzev u slučaju kada šerijatski nije dužan klanjati. Allah najbolje zna!


Na pitanje odgovorio: mr. ***[Osman Smajlović](https://pitajucene.com/search/Osman+Smajlovi%C4%87/answers/ "Pretraži odgovore od mr. Osman Smajlović")***  

Preuzeto sa stranice <http://www.n-um.com>


